section_heading: New Jersey Nets (2004. – 2009.)
paragraph_text: U sezoni 2006./07. Carter je prosječno postizao 25.2 poena, 6 skokova i 4.8 asistencija te je zajedno s Kiddom izabran na All-Star utakmicu. 7. travnja 2007. Carter i Kidd su u pobjedi nad Wizardsima 120:114, ostvarili triple-double učinke te su time postali prvi suigrači nakon 18 godina od Jordana i Pippena koji su to ostvarili u jednoj utakmici. Carter je utakmicu završio s 46 poena, 16 skokova i 10 asistencija, dok je Kidd postigao 10 poena, 16 skokova i 18 asistencija. Nakon što su Netsi poraženi u doigravanju od strane Cleveland Cavaliersa, glasine o Carterovoj zamjeni su postajale istinite. Međutim posao s Knickima je propao, a Carter je 1. srpnja 2007. potpisao novi četverogodišnji ugovor s Netsima vrijedan 61.8 milijuna dolara. U sezoni 2007./08. Carter je imao problema s ozljedama te po prvi puta nakon rookie sezone nije ostvario nastup na All-Star utakmici. Unatoč ozljedi Carter je uspio ostvariti prosjek od 21.3 poena, 6 skokova i 5.1 asistencija. U sezoni 2008./09. Carter je proglašen kapetanom momčadi jer je Kidd napustio redove Netsa. Nakon još jednog povratka u Toronto, Carter je bio ključan igrač za Netse jer je svojim zakucavanjem nekoliko sekundi prije kraja donio važnu pobjedu Netsima.